b'\n_START_ARTICLE_\nGrenlandijos transportas\n_START_PARAGRAPH_\nTransporto sistema Grenlandijoje yra labai ne\xc4\xafprasta, nes \xc5\xa1ioje \xc5\xa1alyje n\xc4\x97ra gele\xc5\xbeinkeli\xc5\xb3, upi\xc5\xb3 ir, i\xc5\xa1 esm\xc4\x97s, keli\xc5\xb3. Visoje \xc5\xa1alyje yra tik 150 km keli\xc5\xb3, i\xc5\xa1 kuri\xc5\xb3 60 km yra gr\xc4\xafsti ir tik du miesteliai sujungti keliais: Ivitutas ir Kangilinguitas, o kiti yra izoliuoti. Istori\xc5\xa1kai, yra tik du pagrindiniai b\xc5\xabdai nusigauti \xc4\xaf kit\xc4\x85 miestel\xc4\xaf: laivu plaukti aplink krant\xc4\x85 vasar\xc4\x85 ir naudotis \xc5\xa1unimis pakinkytomis rog\xc4\x97mis \xc5\xbeiem\xc4\x85. J\xc5\xabriniai uostai yra Iulisate, Kangerlusake (taip pat \xc5\xbeinomas dani\xc5\xa1ku pavadinimu S\xc3\xb8ndre Str\xc3\xb8mfjord), Kakortoke, Narsake, Nuke (Godth\xc3\xa5b), Asiate ir Sisimute. Keletas kit\xc5\xb3 miesteli\xc5\xb3 turi ma\xc5\xbeus uostus. Vieninteliai uost\xc5\xb3 naudotojai yra Karali\xc5\xa1koji arktin\xc4\x97 linija ir Arktin\xc4\x97 Umiako linija._NEWLINE_Per Antr\xc4\x85j\xc4\xaf pasaulin\xc4\xaf kar\xc4\x85, Vokietijai okupavus Danij\xc4\x85, JAV kontroliavo Grenlandij\xc4\x85 ir stat\xc4\x97 ten oro uostus. J\xc5\xb3 kodiniai pavadinimai buvo nuo "Bluie West One" iki "Bluie West Eight" vakarin\xc4\x97je salos pus\xc4\x97je, o "Bluie East One" iki "Bluie East Four" - rytin\xc4\x97je._NEWLINE_Did\xc5\xbeiausias i\xc5\xa1 t\xc5\xb3 oro uost\xc5\xb3, "Bluie West Eight", dabar yra pervadintas \xc4\xaf Kangerlusako oro uost\xc4\x85. Tai yra tarptautinis kelioni\xc5\xb3 centras \xc4\xaf Grenlandij\xc4\x85, nes \xc5\xa1is oro uostas vienintelis turi pakankamai ilg\xc4\x85 paklimo tak\xc4\x85, kurio u\xc5\xbetekt\xc5\xb3 dideli\xc5\xb3 keleivini\xc5\xb3 reaktyvini\xc5\xb3 l\xc4\x97ktuv\xc5\xb3 aptarnavimui. Vien\xc4\x85 kart\xc4\x85 JAV vald\xc5\xbeia pritar\xc4\x97 id\xc4\x97jai tiesti keli\xc4\x85 i\xc5\xa1 Kangerlusako \xc4\xaf antr\xc4\x85 pagal dyd\xc4\xaf oro uost\xc4\x85 Narsarsauke, kelet\xc4\x85 \xc5\xa1imt\xc5\xb3 kilometr\xc5\xb3 \xc4\xaf pietus. Ta\xc4\x8diau id\xc4\x97ja buvo atmesta po to, kai projekto \xc4\xafgyvendinamumo tyrimas parod\xc4\x97, kad tai buvo ne\xc4\xafmanoma._NEWLINE_Dabar Grenlandijoje yra 18 aerodrom\xc5\xb3, i\xc5\xa1 kuri\xc5\xb3 14-os pakilimo takai yra asfaltuoti. Visi vidaus skryd\xc5\xbeiai yra valdomi "Air Greenland". Oro linijos pavadinimas buvo suanglintas i\xc5\xa1 dani\xc5\xa1ko "Gr\xc3\xb8nlandsfly". Tarptautiniai skryd\xc5\xbeiai yra ribojami iki trij\xc5\xb3 per savait\xc4\x99 i\xc5\xa1 Kopenhagos \xc4\xaf Kangerlusak\xc4\x85 ir \xc4\xaf Narsarsauk\xc4\x85 su "Air Greenland". Vasar\xc4\x85 "Air Iceland" skraidina i\xc5\xa1 Reikjaviko \xc4\xaf Narsarsauk\xc4\x85 ir Nuk\xc4\x85. Taip pat, \xc5\xa1i avialinija skraidina \xc4\xaf Itokortormit\xc4\x85 per Kulusuk\xc4\x85 vien\xc4\x85 arba du kartus per savait\xc4\x99 visus metus.'